એ સમયે મારી દસમાની ફાઈનલ પરીક્ષા નજીક આવી રહી હતી, અને હુ એની તૈયારીઓમાં લાગેલી હતી. અમારે મળવાનું ઓછુ થઇ ગયું હતું. એક મુલાકાતમાં મેં એને કહ્યું હતું, કે દસમાના રીઝલ્ટ ના દિવસે હું એને એનો જવાબ આપીશ ! સમય વીતતો ગયો. પરીક્ષા આવી, અને ગઈ ! હવે હું માત્ર સારા પરિણામની રાહમાં હતી… અને ઇશાન મારા જવાબ ની રાહમાં ! અને આખરે એ દિવસ પણ આવ્યો. એ સમયમાં પરિણામો સ્કૂલમાંથી જાહેર થતા. હું સ્કુલ પર મારું પરિણામ લેવા પંહોચી. હું સારા ટકા સાથે ઉતીર્ણ થઇ હતી. મેં ઇશાન ને ત્યાં ધાર્યો હતો, પણ એ હજી સુધી આવ્યો ન હતો. હું લગભગ એકાદ કલાલ સુધી સ્કુલ બહાર ઉભી રહી. ઘરે બાબા મારા પરિણામ લઈને આવવાની રાહ જોતા હતા, અને આ ઇશાન કોણ જાણે ક્યાં ગુમ થઇ ગયો હતો. હું એના પર ગુસ્સો કરતી, ઘરે આવી ગઈ.